b'\n_START_ARTICLE_\nKoulutus Englannissa\n_START_PARAGRAPH_\nKoulutus Englannissa koostuu yleissivist\xc3\xa4v\xc3\xa4st\xc3\xa4 ja ammatillisesta koulutuksesta sek\xc3\xa4 korkeakoulutuksesta, joita t\xc3\xa4ydent\xc3\xa4v\xc3\xa4t aikuiskoulutus ja vapaa sivistysty\xc3\xb6. _NEWLINE_Vanhemmilla on vapaus valita lapsilleen valtion rahoittama tai yksityinen koulu tai opettaa n\xc3\xa4it\xc3\xa4 kotona.\n_START_SECTION_\nYleissivist\xc3\xa4v\xc3\xa4 koulutus\n_START_PARAGRAPH_\nValtion rahoittama kouluj\xc3\xa4rjestelm\xc3\xa4 on jaettu asteisiin ik\xc3\xa4vuosien mukaan: esiopetusta annetaan 3-5 vuotiaille, alkeisopetusta (primary education) 5-11 vuotiaille, yl\xc3\xa4koulu (secondary education) on 11-16-vuotiaille. Ensimm\xc3\xa4inen valtakunnallinen koe matematiikassa ja \xc3\xa4idinkieless\xc3\xa4 suoritetaan kuudennen kouluvuoden j\xc3\xa4lkeen. Laajempi p\xc3\xa4\xc3\xa4tt\xc3\xb6koe, General Certificate of Secondary Education (GCSE), suoritetaan 16-vuotiaana. Kahden vuoden lukiota vastaavien opintojen j\xc3\xa4lkeen tulee ylioppilaskirjoituksia vastaava A-levels, joka on pohjana yliopistoon pyrkimiseen. _NEWLINE_Oppivelvollisuus p\xc3\xa4\xc3\xa4ttyy 16. ik\xc3\xa4vuoteen, mutta 18-vuotiaaksi asti pit\xc3\xa4\xc3\xa4 olla joko opiskelemassa, ty\xc3\xb6harjoittelussa tai kansalaisj\xc3\xa4rjest\xc3\xb6jen vapaaehtoistoiminnassa. _NEWLINE_Vuoden 2015 PISA-kokeissa Englanti oli matematiikassa sijalla 22, \xc3\xa4idinkieless\xc3\xa4 sijalla 27 ja luonnonstieteiss\xc3\xa4 sijalla 15.\n_START_SECTION_\nAmmatillinen koulutus\n_START_PARAGRAPH_\nGCE-tutkinnon j\xc3\xa4lkeen opintojaan voi jatkaa ammatillisisessa koulutuksessa joko  further education college- ja tertiary college- nimisess\xc3\xa4 oppilaitoksessa tai oppisopimuskoulutuksessa. N\xc3\xa4iden opintojen p\xc3\xa4\xc3\xa4tteeksi ammatillinen osaaminen osoitetaan n\xc3\xa4ytt\xc3\xb6kokeella. Voi my\xc3\xb6s suorittaa soveltavan GSCE- tai A-levels-tutkinnon, ja jatkaa sit\xc3\xa4 korkea-asteelle.\n_START_SECTION_\nKorkeakoulut\n_START_PARAGRAPH_\nEnglannissa sijaitsee kaksi englanninkielisen maailman vanhinta yliopistoa: Oxfordin ja Cambridgen yliopistot, jotka ovat nyky\xc3\xa4\xc3\xa4n my\xc3\xb6s maan kaksi parasta ja arvostetuinta yliopistoa. Ne ovat varsin elitistisi\xc3\xa4: valtaosa opiskelijoista tulee varakkaista perheist\xc3\xa4 maan etel\xc3\xa4osasta. Koko maassa 93,5 prosenttia oppilaista k\xc3\xa4y julkisin varoin kustannettua koulua, mutta Oxfordin opiskelijoista heid\xc3\xa4n osuutensa on 60%._NEWLINE_Yhteens\xc3\xa4 maassa on yli sata yliopistoa, jotka ovat yleens\xc3\xa4 hyvin itsen\xc3\xa4isi\xc3\xa4 ja joilla on paljon p\xc3\xa4\xc3\xa4t\xc3\xa4nt\xc3\xa4valtaa antamaansa opetukseen. Yliopistoissa on k\xc3\xa4yt\xc3\xb6ss\xc3\xa4 lukukausimaksut, joiden maksamista valtio kuitenkin tukee my\xc3\xb6nt\xc3\xa4m\xc3\xa4ll\xc3\xa4 opiskelijoille lainaa. Vuonna 2013 korkein mahdollinen lukuvuosimaksu nostettiin huomattavasti 9000 puntaan. Vuonna 2018 maksimi on 9250 puntaa._NEWLINE_Englantilaisnuoret pyrkiv\xc3\xa4t yliopistoon tavallisesti 18-vuotiaina ja hakuprosessin takia monet my\xc3\xb6s aloittavat opinnot tuolloin. Perustutkinto eli \xe2\x80\x9dBachelor\xe2\x80\x99s degree\xe2\x80\x9d on tavallisesti kolmivuotinen. Maisterin tutkinto suoritetaan tyypillisesti erikseen, ja niiden lukukausimaksut ovat my\xc3\xb6s korkeammat. Maisterin tutkinnon suorittaminen kest\xc3\xa4\xc3\xa4 normaalisti vuoden.'